b'\n_START_ARTICLE_\nTularemija\n_START_SECTION_\nEpidemiologija\n_START_PARAGRAPH_\nTularemija je raz\xc5\xa1irjena po vsej severni polobli med 30\xc2\xba in 71\xc2\xba zemljepisne \xc5\xa1irine. Bolezen se lahko prenese tudi zaradi dotika, ugriza ali pika oku\xc5\xbeene \xc5\xbeivali. Pribli\xc5\xbeno 100 vrst divjih \xc5\xbeivali, 9 vrst doma\xc4\x8dih \xc5\xbeivali, 25 vrst pti\xc4\x8dev ter ve\xc4\x8d vrst dvo\xc5\xbeivk, klopov, komarjev, in rib je oku\xc5\xbeenih z bakterijo. Nekatere \xc5\xbeivali kot konji, ma\xc4\x8dke in psi so nedovzetni za oku\xc5\xbebo. Bakterijo je bila izolirana tudi iz odplak in stoje\xc4\x8dih vod. Glavni epidemiolo\xc5\xa1ki rezervoar so zajci in klopi in slednji so tudi glavni prena\xc5\xa1alci (vektorji) bolezni. V predelih, kjer bolezen prena\xc5\xa1ajo klopi, je ve\xc4\x8d obolenj spomladi in poleti, v primeru glodavcev pa je ve\xc4\x8d obolenj pozimi. V Sloveniji je \xc5\xa1tevilo prijavljenih primerov zelo majhno._NEWLINE_Obolevajo mo\xc5\xa1ki in \xc5\xbeenske vseh starosti, ve\xc4\x8d obolenj je pri mo\xc5\xa1kih. Ogro\xc5\xbeeno skupine predstavljajo laboratorijski delavci, kmetje, veterinarji, pastirji, mesarji in kuharji. Prenos s \xc4\x8dloveka na \xc4\x8dloveka ni dokazan.\n_START_SECTION_\nDiagnoza in zdravljenje\n_START_PARAGRAPH_\nPomembni so podatki o klini\xc4\x8dnem poteku bolezni, vendar je za dokon\xc4\x8dno diagnozo potrebna bakteriolo\xc5\xa1ka diagnostika. Laboratorijski izvidi niso zna\xc4\x8dilni, vendar se lahko pojavijo zni\xc5\xbeana koncentracija natrija (hiponatremija) in trombocitov v krvi (trombocitopenija), prisotnost mioglobina v urinu (mioglobinurija) ter zvi\xc5\xa1ane vrednosti serumskih transaminaz in kreatinin-fosfokinaze. Pri ulceroglandularnem in glandularnem tipu je potrebno pomisliti na oku\xc5\xbebe s stafilokoki in streptokoki, tuberkolozo, kugo in antraks, pri tifusni obliki na brucelozo, malarijo in trebu\xc5\xa1ni tifus, pri plju\xc4\x8dni na legionelozo in pri orofaringealni na davico ter oku\xc5\xbebo s streptokoki in virusi._NEWLINE_Pri zdravljenju se obi\xc4\x8dajno uporablja streptomicin, u\xc4\x8dinkoviti so tudi gentamicin, tetraciklin, kloramfenikol, kinoloni in imipenem. Kirur\xc5\xa1ko zdravljenje je omejeno na odvajanje izcedkov iz zagnojene bezgavke in plevralnega gnoja.'